U-I-177/93
Datum: 1993-12-23T00:00:00.000+01:00
ecli: ECLI:SI:USRS:1993:U.I.177.93
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: OdlUS II, 123 | 23.12.1993
dokument: US16261
akt: Spremembe in dopolnitve dolgoročnega plana občine Kamnik za obdobje 1986 - 2000 (Ur. list RS, št. 22/92) v delu, ki pod 4.2.1. poglavja 'B. Spremembe in dopolnitve tekstualnega dela' povečuje obseg PN 1 - Volčji potok na 73,76 ha
resitev: nesprejem pobude
izrek: Ustavno sodišče pobude ne sprejme in ne začne postopka za oceno zakonitosti določbe sprememb in dopolnitev dolgoročnega plana občine Kamnik za obdobje 1986 - 2000 (Uradni list RS, št. 22/92) v delu, ki pod 4.2.1. poglavja "B. Spremembe in dopolnitve tekstualnega dela" povečuje obseg PN 1 - Volčji potok na 73,76 ha.
stavek: Ni v neskladju z zakonom določba sprememb in dopolnitev dolgoročnega plana občine, ki vsebuje le popravek oziroma manjši odmik od prvotne meje ureditvenega območja, ne da bi povzročila škodljive posledice oziroma posegla v lastnino drugih oseb, če ni bila javno razgrnjena v krajevni skupnosti, na katero se nanaša.
odlocitev: sklep
geslo: Postopek sprejemanja prostorskega izvedbenega akta - sodelovanje prizadete krajevne skupnosti.
podlaga: Zakon o urejanju naselij in drugih posegov v prostor (ZUN), 34. do 39. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
vlagatelj: Janez Švajncer in drugi, Volčji potok
datum_vloge: 1993-10-13T23:00:00.000Z
datum_odlocitve: 1993-12-22T23:00:00.000Z

# U-I-177/93-9

# 23/12-1993

## S K L E P

Ustavno sodišče je na seji dne 23/12-1993 obravnavalo pobudo Janeza Švajncerja in drugih iz Volčjega potoka in

### s k l e n i l o :

Ustavno sodišče pobude ne sprejme in ne začne postopka za oceno zakonitosti določbe sprememb in dopolnitev dolgoročnega plana občine Kamnik za obdobje 1986 - 2000 (Uradni list RS, št. 22/92) v delu, ki pod 4.2.1. poglavja "B. Spremembe in dopolnitve tekstualnega dela" povečuje obseg PN 1 - Volčji potok na 73,76 ha.

### O b r a z l o ž i t e v

Pobudniki navajajo, da se z izpodbijano dopolnitvijo planskih aktov povečuje obseg ureditvenega območja PN 1 - Volčji potok, ne da bi bili o tem obveščeni prizadeti lastniki sosednjih zemljišč. Obravnavane spremembe in dopolnitve planskih aktov so bile sicer javno razgrnjene in obravnavane v nekaterih krajevnih skupnostih občine Kamnik, ne pa v krajevni skupnosti Volčji potok, kar naj ne bi bilo v skladu z 37. členom zakona o urejanju naselij in drugih posegov v prostor. Ker naj bi bil namen izpodbijane določbe omogočiti posek varovalnega gozda za izgradnjo igrišča za golf in tenis, naj bi bile po mnenju pobudnikov kršene tudi določbe 8. člena zakona o urejanju prostora.

Ustavno sodišče pobude ni sprejelo.

Po pregledu tekstualnega in grafičnega gradiva je ustavno sodišče ugotovilo, da je bilo sporno ureditveno območje PN 1 - Volčji potok v celoti opredeljeno že v osnovnem dolgoročnem planu občine Kamnik za obdobje 1986 - 2000 (Uradni list SRS, št. 3/89 in 39/89) in srednjeročnem družbenem planu občine Kamnik za obdobje 1986 - 1990 (Uradni list SRS, št. 41/86 in 39/89). Predvideno je bilo v obsegu 72,85 ha in namenjeno parkovni ureditvi, prezentaciji oblikovane naravne in kulturne dediščine ter vrtnarstvu.

Z izpodbijano spremembo oziroma dopolnitvijo obeh planskih dokumentov se z vključitvijo parc. št. 811 k.o. Volčji potok v izmeri 0,91 ha povečuje obseg ureditvenega območja PN 1 - Volčji potok od 72,85 ha na 73,76 ha. Vse ostale planske opredelitve o ureditvenem območju PN 1 - Volčji potok ostajajo nespremenjene (izjema je podaljšan rok za sprejetje ureditvenega načrta do konca leta 1995).

Iz predloženega gradiva je nadalje razvidno, da je bila z anketnim listom dne 17/4-1991 pozvana k dajanju predlogov za spremembe in dopolnitve planskih aktov občine Kamnik tudi krajevna skupnost Volčji potok. V Uradnem listu RS, št. 10/91 je bil objavljen sklep občinskega izvršnega sveta o javni razgrnitvi in obravnavanju osnutka sprememb in dopolnitev dolgoročnega plana občine Kamnik v prostorih občine Kamnik. V časopisu Kamniški občan z dne 5/9-1991 je bilo objavljeno obvestilo občinskega izvršnega sveta z vabilom na javno obravnavo osnutka sprememb in dopolnitev dolgoročnega plana občine Kamnik v sejni sobi občinske skupščine za dan 24/9-1991, v katerem je izrecno navedena tudi krajevna skupnost Volčji potok. Obenem je občinski zavod za urbanistično načrtovanje poslal predsednikom svetov krajevnih skupnosti, med njimi tudi predsedniku sveta krajevne skupnosti Volčji potok, posebno pismeno vabilo, naj seznanijo zainteresirane občane, da bo v torek, dne 24/9-1991 ob 18. uri v sejni sobi občinske skupščine javna obravnava osnutka sprememb in dopolnitev dolgoročnega plana občine Kamnik.

Obravnavane spremembe in dopolnitve dolgoročnega plana in dopolnitve grafičnega dela srednjeročnega plana občine Kamnik, ki vsebujejo izpodbijano razširitev ureditvenega območja PN 1 - Volčji potok na parc. št. 811 k.o. Volčji potok v izmeri 0,91 ha, je občinska skupščina sprejela na podlagi 2. člena zakona o planiranju in urejanju prostora v prehodnem obdobju (Uradni list RS, št. 48/90), ki določa, da se spremembe in dopolnitve prostorskih sestavin družbenih planov občin pripravljajo in sprejemajo po postopku, ki je predpisan za pripravo in sprejemanje prostorskih izvedbenih aktov. Citirana zakonska določba napotuje na uporabo členov 34 do 39 zakona o urejanju naselij in drugih posegov v prostor tudi za pripravo in sprejetje dolgoročnih in srednjeročnih planov občin. Člen 37 tega zakona določa med drugim, da izvršni svet občinske skupščine odredi, da se osnutek prostorskega izvedbenega akta javno razgrne na sedežu občinske skupščine in v prizadetih krajevnih skupnostih za najmanj en mesec. Po 38. členu tega zakona se med javno razgrnitvijo osnutek prostorskega izvedbenega akta tudi javno obravnava. O pričetku in trajanju javne razgrnitve osnutka in o času javne obravnave morajo biti na primeren način obveščeni občani v krajevnih skupnostih. V 43. členu zakon določa, da se prostorski izvedbeni akt lahko spremeni oziroma dopolni po postopku, ki je predpisan za njegov sprejem.

Na podlagi navedenih podatkov je ustavno sodišče ugotovilo, da je bil osnutek obravnavanih sprememb in dopolnitev dolgoročnega občinskega plana (in obenem sprememb in dopolnitev srednjeročnega občinskega plana), ki vsebuje izpodbijano določbo, javno razgrnjen na sedežu občinske skupščine, ne pa tudi v krajevni skupnosti Volčji potok. V istih prostorih je bila dne 14/9-1991 s pričetkom ob 18. uri organizirana tudi javna obravnava za krajevno skupnost Volčji potok, o čemer so bili prebivalci te krajevne skupnosti ustrezno obveščeni z javnim obvestilom v časopisu Kamniški občan in s posebnim pismenim vabilom zavoda za urbanistično načrtovanje predsedniku sveta krajevne skupnosti. Iz zapisnika o javni obravnavi je razvidno, da so se nekateri prebivalci krajevne skupnosti Volčji potok javne obravnave udeležili in dali tudi pripombe.

Ustavno sodišče je nadalje ugotovilo, da gre pri izpodbijani spremembi in dopolnitvi občinskih planskih splošnih aktov dejansko za popravek meje ureditvenega območja PN 1 - Volčji potok oziroma za manjši odmik od prvotne meje območja (za 0,91 ha), s katerim se zaokrožuje funkcionalnost zemljišča z vključitvijo parc. št. 811 k.o. Volčji potok, ki je sicer v lasti Arboretuma Volčji potok.

Navedeni popravek ne povzroča nikakršnih škodljivih posledic in tudi ne posega v lastnino drugih oseb. Iz navedenih razlogov je ustavno sodišče kljub ugotovljeni pomanjkljivosti postopka v obravnavani zadevi odločilo drugače, kot v nekaterih drugih zadevah, v katerih osnutek planskega splošnega akta ni bil razgrnjen tudi v krajevni skupnosti, na katero se nanaša, kot npr. v zadevi št. U-I-126/93, ko je z odločbo z dne 18/11-1993 odpravilo določbo dolgoročnega družbenega plana občine Koper, ki predvideva pridobivanje peščenjaka na lokacijah, kjer bi delovanje kamnoloma motilo prebivalce bližnje vasi.

Sedanji dolgoročni in srednjeročni plan občine Kamnik ne predvidevata izgradnje igrišča za golf oziroma igrišča za tenis ali kateregakoli drugega športnega objekta v ureditvenem območju PN 1 - Volčji potok. Za navedeno ureditveno območje je predvideno sprejetje ureditvenega načrta v smislu 27. člena zakona o urejanju naselij in drugih posegov v prostor, v postopek njegove priprave in sprejemanja pa se bodo lahko vključili tudi pobudniki s svojimi predlogi in pripombami.

Ta sklep je ustavno sodišče sprejelo na podlagi 7. člena ustavnega zakona za izvedbo ustave in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) v naslednji sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, France Testen, dr. Lojze Ude in dr. Boštjan M. Zupančič. Sklep je sprejelo s šestimi glasovi proti trem.

P r e d s e d n i k

dr. Peter Jambrek